**Încă de toamnă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Își pierde freamătul Natura,

Vântul își mână armăsarii,

Cu palmele-și astupă gura

Țipând cu sânge oțetarii.

Mărunte stele greu aprinde

În aur nou bunul jugastru,

Iar gaița îngroapă ghinde

Furând pieziș spre cer albastru.

Împrăștiate-s certitudini

Prin frunze strâmbe și căzute

Și nălucind în solitudini

Își plâng tăriile pierdute.

Oricare aripă mă doare

Când o aud cu-adâncul firii

Căci nu-i simbolul de-nălțare,

Ci este doar al despărțirii.

Și parcă-ar vrea ca să îmi rupă

Ceva ce nu aș vrea să pierd eu

Privirea-mi când se stinge după

Oricare cârd și frunză verde.

Ceva ce nu știu de ce mi se

Răpește din și de la mine

Că-i un buchet duios de vise

Ori că-i de raze de lumine.

Ceva ce-i scump fără de plată

Și n-are preț neprețuită

Că-i viața mea însingurată

Sau că e viața fericită.

Dar mi se ia și se depune

Că vremile-mi rămân mai goale

Sărmanu-mi timp ce se supune

Printre inele anuale.

Victor Bragagiu